Համայնքային կեանքը դարձած է կաթուածահար։ Աշխարհական վարիչներն ալ, բնականաբար, շուարումի մէջ են։ Բոլորը կը հետեւին իրադարձութիւններու ընթացքին ու կը ջանան ենթադրութիւն մը ընել դէպքերու շարունակութեան տեսակէտէ։ Առայժմ դժուար թէ կարելի ըլլայ ազդանշան մը ունենալ այս ուղղութեամբ։ Պատրիարքարանի կողմէ ժամադրութեան համար դիմում ներկայացուած է Իսթանպուլի կուսակալութեան եւ այդ դիմումի արդիւնքն ալ տակաւին յայտնի չէ։ Հետեւաբար, ներկայ շաբաթն ալ կ՚եզրափակուի առանց որեւէ շօշափելի արդիւնքի կամ յոյսի նշոյլի՝ առկայ ճգնաժամի յաղթահարման տեսակէտէ։